Gerið váðametingar av smittuvandum, ið eru knýttir at arbeiðsuppgávunum, og gerið munagóð fyribyrgjandi tiltøk–t. d. við at nýta handskar, at spritta ella við spjaðing av viðskiftafólki. Gerið greitt, um ávís starvsfólk eru í serligum vandabólkum, og takið serligt atlit til hesi–t. d. starvsfólk, sum hava niðursett mótstøðuføri. Haldið hóskandi frástøðu (2 metrar) millum starvsfólkini, tí covid-19 (coronavirusið) smittar skjótt og lætt. Mælt verður til, at fólk í minst møguligan mun savnast í bólkum. Jú færri, tess betri. Í mesta lagi 10 fólk. Být starvsfólk sundur í smærri vaktir, sum ikki arbeiða samstundis. Lat ikki vaktirnar møtast í hurðini. Vaska/spritta millum hvørja vakt–sí leiðbeining um reinføri á arbeiðsplássum. Starvsfólk skulu vera varug við sjúkueyðkenni, ið kunnu benda á coronavirus, t. d. hosta og fepur og skulu vera heima, um tey merkja sær okkurt. Tilmæli um í mesta lagi 10 fólk eigur helst at vera fylgt. Er ikki møguligt at fylgja tilmælinum um, at í mesta lagi 10 fólk eru saman í senn (t. d. á flakavirkjum), er serliga umráðandi at hava serlig fyrilit og fyrivarni–m. a. at økja enn meira um reingerð av felagsøkjum, og at tryggja at fólk bert savnast í smærri bólkum. Starvsfólk hava altíð eina skyldu til at virða og fylgja fyribyrgjandi átøkum, sum ein arbeiðsgevari setur í verk.